আলী আহসান মোহাম্মদ মুজাহিদ : ২০০৬ সালের ২৮ অক্টোবরের ফলশ্রুতিতেই ১/১১-এর ঘটনা সংঘটিত হয়েছে বলে আমি মনে করি না। বরং আমি মনে করি যারা ওয়ান ইলেভেনের ঘটনা সংঘটিত করেছে, ২৮ অক্টোবরের ঘটনার পেছনে তারাই ভূমিকা পালন করেছে। কারণ এ ঘটনার ভিত্তিতে ১/১১ হয়নি। ১/১১-এর ঘটনা ঘটানোর একটি উপলক্ষ হিসেবে এটা মঞ্চস্থ করা হয়েছে পরবর্তীতে আমরা সেটাই দেখেছি। এবং এ ক্ষেত্রে শুধুমাত্র লগি-বৈঠার রাজনীতি যারা করে তারাই এককভাবে এটা করেছে বলে আমার আজকের বিশ্লেষণে মনে হয় না। তারাও কারো দ্বারা ব্যবহৃত হয়েছে। তাদেরকে ব্যবহার করে লগি-বৈঠার তাণ্ডব ঘটানো হয়েছে। কিন্তু পরবর্তীতে যারা ১/১১ সংঘটিত করে বাংলাদেশে ২২ জানুয়ারির সাংবিধানিক নির্বাচনকে ভণ্ডুল করেছে, দেশে গণতন্ত্রকে হত্যা করেছে, সংবিধানকে অবজ্ঞা করেছে, যে সরকার বিদেশী শক্তির পুতুল সরকার হিসেবে প্রচলিত হয়েছে এবং দেশের রাজনীতি শূন্য করা হয়েছে দেখা যায় তারাই এই ঘটনাকে ব্যবহার করেছে। আমার মনে তো এখনো প্রশ্ন আছে যে, দিনের বেলায় এই ঘটনা সংঘটিত হলো, বাংলাদেশ জামায়াতে ইসলামীর আমীর মাওলানা মতিউর রহমান নিজামী এবং আমি নিজে তখন কেবিনেট মিনিস্টার। আমাদের সমাবেশ পূর্ব ঘোষিত ছিল। সমাবেশের স্টেজ কোথায় হবে তাও পূর্ব নির্ধারিত ছিল। কিন্তু ২ জন কেবিনেট মিনিস্টারের নিরাপত্তার ব্যাপারে স্বরাষ্ট্র মন্ত্রণালয় থেকে কোনো পদক্ষেপ গ্রহণ করা হয়নি। আমাদের সাথে যে নিয়মিত গানম্যান ছিল সে গানম্যানই ছিল একমাত্র নিরাপত্তা রক্ষী। আমাদের ব্যক্তিগত নিরাপত্তা এবং আমাদের সমাবেশের স্টেজের নিরাপত্তা কোনো কিছুই গ্রহণ করা হয়নি। এখানে সঙ্গত কারণেই প্রশ্ন আসে, সেদিন স্বরাষ্ট্র মন্ত্রণালয় কী করেছিল? পুলিশ প্রথমে নির্বিকার ছিল, পরবর্তীকালে তারা সেখান থেকে চলে গিয়েছিল। কার নির্দেশে গিয়েছিল? তদানীন্তন আইজি আজও পর্যন্ত এ ব্যাপারে কোনো ব্যাখ্যা দেননি। বরং ১/১১-এর সরকার যখন গঠিত হলো তখন দেখা গেল তদানীস্তন আইজি একজন ক্ষমতাধর উপদেষ্টায় পরিণত হয়েছেন। এটাতো শুধু আমার প্রশ্ন না, জনগণেরও প্রশ্ন তিনি এভাবে পুরস্কৃত হলেন কেন? তিনি তো আজ পর্যন্ত এ ব্যাপারে মুখ খোলেন নি। কেন তিনি সেদিন পুলিশ তুলে নিলেন? বারবার আমার পক্ষ থেকে আইজিকে রিকোয়েস্ট করা সত্ত্বেও তিনি উপেক্ষা করলেন কার নির্দেশে সেটাও আজ পর্যন্ত বলেন নি। জনগণের সামনে এর ব্যাখ্যা একদিন তাকে দিতে হবে।